**Ministru kabineta noteikumu projekta „Grozījums Ministru kabineta 2010.gada 16.novembra noteikumos Nr.1060 „Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Grozījums normatīvajā aktā sagatavots atbilstoši Deklarācijas par Laimdotas Straujumas vadītā Ministru kabineta iecerēto darbību 69. punktam „Izvirzīsim meliorācijas attīstības mērķus un prioritātes, kā arī veicināsim meliorācijas sistēmas uzlabošanu, apzinoties tās nozīmību Latvijas teritorijas attīstībā un iedzīvotāju drošībā”, Ūdens apsaimniekošanas likuma 21.panta ceturtajai daļai, kā arī pamatojoties uz Meliorācijas likuma 2.pantu: “Likuma mērķis ir nodrošināt tādu meliorācijas sistēmu pārvaldības mehānismu, kas veicina dabas resursu ilgtspējīgu apsaimniekošanu un izmantošanu, nodrošina iedzīvotāju drošībai un labklājībai, infrastruktūras attīstībai nepieciešamo ūdens režīmu, kā arī racionālu meliorācijas sistēmu būvniecību, ekspluatāciju, uzturēšanu un pārvaldību lauku apvidu un pilsētu zemē.” Ar Ministru kabineta 2007.gada 20.decembra rīkojumu Nr.830 „Par Plūdu riska novērtēšanas un pārvaldības nacionālo programmu 2008.-2015.gadam” atbalstītās Plūdu riska novērtēšanas un pārvaldības nacionālās programmas 2008.–2015.gadam 1.3.apakšsadaļas „Plūdu rezultātā applūstošās un applūšanas riska teritorijas” daļas „Hidroelektrostaciju un citu hidrotehnisko būvju uzpludinājumi” 3.rindkopā ir minēts, ka Daugavas HES kaskāde (Pļaviņu HES, Ķeguma HES un Rīgas HES) ir atzīta par Nacionālas nozīmes plūdu riska teritoriju, jo Daugavas HES kaskādes būvju iespējamā avārija rada plūdu draudus daudz lielākās teritorijās un daudz lielākam iedzīvotāju skaitam salīdzinājumā ar dabisku faktoru izraisīto plūdu apdraudētajām teritorijām. Minētās programmas 5.rindkopā teikts: “Ar Daugavas HES kaskādi saistītā bīstamība ir arī Rīgas hidroelektrostacijas (turpmāk – HES) inženieraizsardzības būvju – sūkņu staciju – iespējamo avārijas situāciju *(force major)* ietekme Rīgas un Ogres rajonos, kas nenovēršamas gruntsūdeņu celšanās rezultātā novedīs pie plūdiem.”  Noteikumu projektu „Grozījums Ministru kabineta 2010.gada 16.novembra noteikumos Nr.1060 „Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība”” (turpmāk – noteikumu projekts) iesniegšanai Ministru kabinetā ir sagatavojusi Zemkopības ministrija.  Noteikumu projektā akciju sabiedrībai „Latvenergo” (turpmāk – AS „Latvenergo”) no 2016. gada ir noteikts lielāks maksājums Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz ar Daugavas HES kaskādes izveidi ir radušies lieli morfoloģiski pārveidojumi un ir kardināli mainīts Daugavas hidroloģiskais režīms, tāpēc visu triju (Rīgas, Ķeguma un Pļaviņu) ūdenskrātuvju krastos ir vērojama liela erozija. Lai nepieļautu krastu noskalošanos, ir sistemātiski jāveic ūdenskrātuvju krastu nostiprināšanas darbi, lai, nostiprinot būvju pamatus vai pārvietojot apdraudētās būves, optimālā kārtībā uzturētu krastu aizsargbūves. Posmos, kuros saglabājies dabisks krasts, ir jānovērtē erozijas ietekme un jāveic dažādi aizsargpasākumi. Saskaņā ar Ministru kabineta 2010.gada 16.novembra noteikumiem Nr.1060 „Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība” (turpmāk – MK noteikumi Nr.1060) Daugavas HES ūdenskrātuvju krastu nostiprināšanas darbi tiek finansēti no AS „Latvenergo” ieņēmumiem un krastu erozijai pakļauto posmu monitorings, visvairāk piemēroto veidu krastu nostiprināšanas darbu un to apjoma noteikšana un nepieciešamo izmaksu aprēķins ir valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” (turpmāk – LVĢMC) pārziņā.  Rīgas HES ūdenskrātuves inženieraizsardzības būvju ekspluatācijas darbus un pasūtītāja pienākumus pilda valsts sabiedrība ar ierobežotu atbildību „Zemkopības ministrijas nekustamie īpašumi” (turpmāk – ZMNĪ), un šos darbus finansē AS „Latvenergo”. Rīgas hidroelektrostacijas ūdenskrātuves inženieraizsardzības būvju ekspluatācijas izdevumu segšanai esošais finansējuma apmērs ir noteikts 2010.gadā. Kopš tā laika valstī ir stājušies spēkā virkne normatīvo dokumentu, kas juridiskām personām nosaka par pienākumu palielināt būvju ekspluatācijas izdevumus, tai skaitā palielināt minimālo mēneša darba algu nodarbinātajiem un darba aizsardzības, ugunsdrošības un elektrodrošības pasākumus.  No 2010.gada ir stājušies spēkā normatīvie dokumenti, kas būtiski ietekmē minēto būvju ekspluatācijas izmaksas:  1) Ministru kabineta 2013. gada 27. augusta noteikumi Nr. 665 „Noteikumi par minimālo mēneša darba algu un minimālo stundas tarifa likmi” ar šo noteikumu grozījumiem;  2) Latvijas Valsts standarts LVS EN 50110-1:2014 L „Elektroietaišu ekspluatācija. 1. daļa: Vispārīgās prasības”;  3) Ministru kabineta 2010. gada 3. augusta noteikumi Nr.714 „Meliorācijas sistēmas ekspluatācijas un uzturēšanas noteikumi”;  4) Ministru kabineta 2011. gada 12. jūlija noteikumi Nr.549 „Noteikumi par ūdens objektiem, kuru hidroloģiskais režīms ir regulējams ar hidrotehniskajām būvēm”.  Saskaņā ar MK noteikumiem Nr.1060 AS „Latvenergo” Rīgas HES ūdenskrātuves inženieraizsardzības būvju ekspluatācijas izdevumu segšanai katru gadu ZMNĪ pārskaita 668 749,76 *euro*.Maksājums 167 187,44 *euro* apmērā tiek izdarīts reizi ceturksnī – līdz 1.februārim, 1.maijam, 1.augustam un 1.novembrim. AS “Latvenergo” ir pārskaitījusi attiecīgo maksājumu par 2015. gada pirmo un otro ceturksni atbilstoši spēkā esošo noteikumu 4. punktā paredzētajam regulējumam: līdz 1.februārim – 167 187,44 *euro* apmērā un līdz 1.maijam –167 187,44 *euro* apmērā.  Ņemot vērā Ministru kabineta 2013.gada 27.augusta noteikumus Nr.665 „Noteikumi par minimālo mēneša darba algu un minimālo stundas tarifa likmi” un to grozījumus 2014.gadā, kā arī elektroenerģijas vidēji svērto tarifu no 2014.gada 1.jūnija līdz 31.decembrim, ZMNĪ ir aprēķinājusi, ka 8 sūkņu staciju ekspluatācijas **darbiem ir nepieciešams ikgadējais papildu finansējums 83 510,24 *euro* apmērā, tai skaitā:**   * atlīdzībai – 58 857,24 *euro*; * samaksai par sūkņu staciju elektroenerģijas patēriņu – 24 653 *euro*. Vidējais svērtais tarifs no 01.06.2014. līdz 31.12.2014. ir 0,1584 *euro*/kWh. Vidējais faktiskais patēriņš trīs gados ir 1 308 505 kWh. *Aprēķins: trīs gadu vidējais elektroenerģijas patēriņš 1 308 505  kWh x vidējais svērtais elektroenerģijas tarifs 0,1584 euro/kWh = 207 267 euro (plānotais patēriņš 2015.gadam).* Plānotais patēriņš 207 267 *euro* – 2014.gada plānā paredzētais 182 614 *euro* = 24 653 *euro*.   Tā kā no minēto hidrotehnisko būvju darbības ekonomiskā labuma ieguvējs ir AS „Latvenergo”, MK noteikumos Nr.1060 nepieciešams **noteikt, ka Rīgas HES ūdenskrātuves inženieraizsardzības būvju ekspluatācijas izdevumu segšanai AS „Latvenergo” katru gadu ZMNĪ pārskaita 752 260 *euro*,** maksājumu 188 065 *euro* apmērā izdarot reizi ceturksnī – līdz 1.februārim, 1.maijam, 1.augustam un 1.novembrim.  Minētais finansējuma pieprasījums ir atbalstīts 2015.gada 16.februārī Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības būvju ekspluatācijas koordinēšanas un līdzekļu izlietojuma noteikšanas konsultatīvās komisijas (turpmāk – Komisija) sēdē, ko atbilstoši Ministru kabineta noteikumu Nr. 1060 7.punktam izveido vides aizsardzības un reģionālās attīstības ministrs pēc saskaņošanas ar zemkopības ministru un ekonomikas ministru, lai apkopotu informāciju par nepieciešamajiem Daugavas HES ūdenskrātuvju krastu nostiprināšanas un inženieraizsardzības būvju ekspluatācijas darbiem un izvērtētu to prioritātes.  Minētās Komisijas ar Vides aizsardzības un reģionālās attīstības ministrijas (turpmāk – VARAM) 2012.gada 11.oktobra rīkojumu Nr.334 „Par Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības būvju ekspluatācijas koordinēšanas un līdzekļu izlietojumu noteikšanas konsultatīvās komisijas izveidi” apstiprinātais nolikums nosaka kritērijus krastu nostiprināšanas objektu izvērtēšanai. Lai nodrošinātu vides drošību ievērojamam iedzīvotāju skaitam un vides, nozīmīgu būvju, infrastruktūras objektu un kultūras vērtību (kultūrvēsturiskā mantojuma) aizsardzību, jo to saglabāšana atbilst Latvijas valsts un tautas, kā arī starptautiskajām interesēm, LVĢMC, pamatojoties uz 2014.gada monitoringa apsekojumiem, ir sagatavojusi tehniskos atzinumus ar orientējošām būvdarbu izmaksu tāmēm (tos Komisija izskatīja 2014.gada 3.septembra sēdē) par šādiem Daugavas HES ūdenskrātuvju krastu prioritārajiem objektiem, kam nepieciešama nostiprināšana:   1. Pļaviņu HES ūdenskrātuvei – krasta nostiprinājums Pļaviņās Lielā Krasta ielā valsts nozīmes hidrometeoroloģiskās stacijas apkaimē, kā arī Lielā Krasta ielas iebrukušā posma nostiprinājums; 2. Ķeguma HES ūdenskrātuvei – krasta nostiprinājums Ķeguma prospekta 6 apkaimē, Ceļmaļu mājas apkaimē un Lielvārdē Laimdotas ielas 26 apkaimē pie Rīgas–Daugavpils šosejas; 3. Rīgas HES ūdenskrātuvei – iepriekšējos gados stiprināto krastu uzturēšana Daugmales pilskalna un pieminekļa „Gara spēkam un brīvībai” apkaimē.   Spēkā esošajos MK noteikumos Nr.1060 noteiktā kārtība neparedz inflācijas koeficientu finansējuma apmēra palielinājuma noteikšanai, tāpēc AS „Latvenergo” finansējums krastu nostiprināšanas darbiem ir palicis nemainīgs.  Nepietiekamā finansējuma dēļ Daugavas HES ūdenskrātuvju krastu nostiprināšanas darbi inflācijas ietekmē jau ir ievērojami mazinājušies, un MK noteikumos Nr.1060 paredzētais finansējums 540 691,28 *euro*, ko AS „Latvenergo” gadā pārskaita LVĢMC krastu nostiprināšanai, nedod iespēju iepriekšminētajos prioritārajos objektos pat uzsākt ūdenskrātuvju krastu erozijas dēļ radīto izskalojumu novēršanu, tā apdraudot infrastruktūras objektu, ēku un zemes īpašumu pastāvēšanu. Komisija 2015. gada 16.februāra sēdē tika informēta, ka pēc aprēķinātajām nepieciešamajām krastu nostiprināšanas darbu orientējošām izmaksām arī 2015. gadā saņemamais finansējuma apmērs nesegs nepieciešamās būvdarbu izmaksas. Turklāt, apkopojot LVĢMC regulārā krastu apsekojuma monitoringa un veikto atsevišķo pētījumu (tai skaitā par situāciju Ogres upes ietekas akvatorijā Rīgas HES ūdenskrātuvē) rezultātus, var tikt identificēti arī citi Daugavas HES ūdenskrātuvju krastu prioritārie objekti.  Lai īstenotu iepriekšminēto Daugavas HES ūdenskrātuvju krastu prioritāro objektu nostiprināšanas un uzturēšanas darbus, nozīmīgu būvju un infrastruktūras objektu aizsardzībai nepieciešami 700 000 *euro* gadā. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | VARAM 2013.gadā sagatavoja un iesniedza izskatīšanai Ministru kabineta noteikumu projektu „Grozījums Ministru kabineta 2010.gada 16.novembra noteikumos Nr.1060 „Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība””’, bet Ministru kabineta 2013.gada 26.marta sēdē tika nolemts iesniegto noteikumu projektu nepieņemt un Valsts kancelejai izbeigt tā kontroli (protokols Nr.16 28.§). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta pieņemšana pozitīvi ietekmēs Rīgas, Ķeguma un Pļaviņu ūdenskrātuvēm piegulošās pašvaldības, kas varēs veikt ūdenskrātuvju krastu nostiprināšanu erozijas riskam pakļautajos prioritārajos objektos, un, nodrošinot Rīgas HES ūdenskrātuvju inženieraizsardzības būvju ekspluatācijas izmaksas, tiks novērsts plūdu risks Ogres un Ikšķiles apbūvētajās zemēs aptuveni 2000 ha platībā, kā arī lauksaimniecības, mežu un apbūves teritorijās 2700 ha platībā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir apspriests atbilstoši MK noteikumiem Nr.1060 izveidotajā Komisijas sēdē. Noteikumu projekts tika ievietots Zemkopības ministrijas tīmekļa vietnē. |
| 2. | Sabiedrības līdzdalība projekta izstrādē | Projekta izstrādē piedalījās Komisijas locekļi. |
| 3. | Sabiedrības līdzdalības rezultāti | Komisijas locekļi atbalsta noteikumu projektu. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | LVĢMC, kas pilda Daugavas HES ūdenskrātuvju krastu nostiprināšanas darbu pasūtītāja pienākumus, nosaka piemērotāko šo darbu veidu un to apjomu un aprēķina nepieciešamās izmaksas.  ZMNĪ nodrošina Rīgas HES ūdenskrātuves inženieraizsardzības būvju ekspluatācijas darbus un pilda pasūtītāja pienākumus. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Zemkopības ministrs J.Dūklavs

20.05.2015. 13:10

1630

G.Melkins

67027207, Gints.Melkins@zm.gov.lv